Branislava Peruničić

**Branislava Peruničić-Draženović** bila je emeritus profesor na Elektrotehničkom fakultetu u Sarajevu, odsjek Automatika i elektronika. Bila je članica Akademije nauka i umjetnosti Bosne i Hercegovine od 1987, a potpredsjednica iste u periodu od 2008. do 2011.

## Život i obrazovanje 
Njen otac Toma Peruničić rođen je u Pljevljima, a majka Katica u Županji. Branislava se rodila u Pančevu i živjela je sa porodicom u Beogradu, Negotinu i Kraljevu.

Branislava Peruničić završila je osnovnu školu u Beogradu, srednju školu u Kraljevu, a završila je Elektrotehnički fakultet u Beogradu 1960. Na Moskovskom Energetskom institutu je 1969. odbranila titulu kandidata tehničkih nauka. Doktorsku disertaciju je 1971. odbranila na Elektrotehničkom fakultetu u Sarajevu. Godine 1966. biva izabrana za docenticu, zatim 1972. u zvanje vanredne profesorice, a 1976. godine je izabrana u zvanje redovne profesorice na Elektrotehničkom fakultetu u Sarajevu. Uporedo sa profesorskom karijerom, bila je naučna saradnica instituta Istraživačko razvojnog centra (IRCA) Energoinvesta, te saradnica Instituta za računarske i informacione sisteme (IRIS) Energoinvest.

Do 1992. bila je predsjednica Savjeta za kompjuterizaciju Energoinvesta, članica Izdavačkog savjeta Svjetlost i delegat Savjeta akademija SFRJ u komisiji za nauku.

U periodu od 1992. do 1998. živi u Sjedinjenim Američkim Državama gdje vrši funkciju gostujuće istraživačice na A&M Univerzitetu u Texasu do kraja 1992, a zatim gostujuće profesorice na Univerzitetu u Illinoisu u Urbani, da bi od 1993. do 1998. bila na poziciji redovne profesorice Univerziteta Lamar u Texasu. 1998. vraća se u Bosnu i Hercegovinu.

U okviru Sarajevo Innovations Festival dodjeljuje se posebna nagrada "Dr. Branislava Peruničić" za najbolje ocijenjeni rad od strane učesnika.

Umrla je u Sarajevu 17. marta 2025.

## Karijera i istraživanja 
Glavne doprinose je ostvarila u oblastima teorije sistema sa promjenljivim strukturama, digitalnoj zaštiti, lokaciji kvara i mjerenju u elektroenergetskim sistemima. Velike doprinose ostvarila je u oblasti sistema s promjenljivim strukturama na temu kliznih režima upravljanja. Unutar te oblasti definisala je pojam ekvivalentnog upravljanja, uslov invarijantnosti na smetnje i promjene parametara i klizne režime na presjeku više kliznih hiperpovršina. Prvi rad na temu kliznih režima na engleskom jeziku objavila je upravo Branislava Peruničić, te je ovo do danas najcitiraniji rad u ovoj oblasti sa prostora bivše Jugoslavije. Uslov invarijantnosti na smetnje je nazvan upravo po njoj.

U oblasti teorije grafova definisala je prvi algoritam za postavljanje grafova u projektivnu ravan, a u oblasti digitalne zaštite, lokacije kvara i mjerenja baziranog na uzorcima definisala je 1988. metod analize pomoću bilinearnih formi.

Na Elektrotehničkom fakultetu u Sarajevu predavala je predmete iz oblasti analize signala, energetike i telekomunikacija.

Za dopisnu članicu Akademije nauka i umjetnosti Bosne i Hercegovine u Odjeljenje tehničkih nauka izabrana je 1987, a za redovnu članicu 2002. godine. Bila je potpredsjednica Akademije nauka i umjetnosti Bosne i Hercegovine od 2008. do 2011.

Osnivač je IEEE sekcije za Bosnu i Hercegovinu i predsjednik upravnog odbora Elektrotehničkog fakulteta u Sarajevu.

## Odabrane publikacije 
* M. Kezunovic, S. Kreso, J. T. Cain and B. Perunicic, "Digital Protective Relaying Algorithm Sensitivity Study and Evaluation," IEEE Transactions on Power Delivery, vol. 3, no. 3, July 1988. 
* B. Perunicic, M. Kezunovic and S. Kreso, "Bilinear Form Approach to Synthesis of a Class of Electric Circuit Digital Signal Processing Algorithms," IEEE Transactions on Circuits and Systems, vol. 35, no. 9, 1988. 
* B. Perunicic, M. Kezunovic, S. Levi and E. Soljanin, "Digital Signal Processing Algorithms for Power and Line Parameter Measurements with Low Sensitivity to Frequency Change," IEEE Transactions on Power Delivery, vol. 5, no. 2, April 1990. 
* M. Kezunovic, E. Soljanin, B. Perunicic and S. Levi, "New Approach to the Design of Digital Algorithms for Electric Power Measurement," IEEE Transactions on Power Delivery, vol. 6, no. 2, April 1991. 
* M. Kezunovic, P. Spasojevic and B. Perunicic, "New Digital Signal Processing Algorithm for Frequency Deviation Measurement," IEEE Transactions on Power Delivery, vol. 7, no. 3, July 1992. 
* M. Kezunovic, J. Mrkic. and B. Perunicic, " An Accurate Fault Location Algorithm Using Synchronized Sampling." Electric Power System Research, 29 (1994) 161-16 
* M. Kezunovic, B. Perunicic “Fault Location” Wiley Encyclopedia of Electrical Engineering and Electronic Technology, Vol. 7, pp 276–285, J Wiley 1999 
* B. Drazenovic, "The Invariance Conditions in Variable Structure Systems,"Automatica, vol. 5, pp. 287-295, 1969. Z Juric, B. Perunicic “A Method for Closed Loop Identification of Niquist Curve in Three Quadrants”. Electrical Engineering Springer Verlag 
* C. Milosavljevic, B. Perunicic Drazenovic, B. Veselic, D Mitic “A new Design of Servomechanisms With Digital Sliding Mode” Electric Engineering , Springer Verlag 
* B. Perunicic, S. Lakhani and V. Milutinovic, "Stochastic Modeling and Analysis of Propagation Delays in GaAs Adders," IEEE Transactions on Computers, Vol. 40, No. 1, January 1991. 
* S. Lakhani, V. Milutinovic, A. Milenkovic, D. Meyer, and B. Perunicic, "Stochastic Modeling and Analysis of Propagation delays in Processing Units” International Journal of Computers and Applications, Vol. 19, N0 2, pp 61–69, 199

## Reference 
Kategorija:Rođeni 1936.
Kategorija:Umrli 2025.
Kategorija:Biografije, Pančevo
Kategorija:Članovi ANUBiH
Kategorija:Dobitnici Šestoaprilske nagrade
Kategorija:Bivši studenti Univerziteta u Sarajevu
Kategorija:Bivši studenti Univerziteta u Beogradu